钦定古今图书集成/明伦汇编/氏族典/第230卷 > 杨大渊
## 钦定古今图书集成/明伦汇编/氏族典/第230卷 > 杨大渊

按《元史杨大渊传》：“大渊，天水人也。与兄大全、弟大楫
皆仕宋，大渊总兵守阆州。岁戊午，宪宗兵至阆州，大
渊惧，以城降，擢大楫为管军总管，从攻礼义城，拜大
渊侍郎、都行省，悉以阃外之寄委之。世祖中统三年
冬，大渊入觐，拜东川都元帅。至元元年，大渊擅杀其
部将王仲，诏戒敕之，令免籍仲家。冬十月，大渊谍知”
宋总统祁昌由间道运粮入得汉城，并欲迁其郡守
向良及官吏亲属于内地，乃自率军掩袭，擒祁昌、向
良等。二年，大渊以疾卒。八年，追封阆中郡公，谥肃翼。
子文粲，袭为阆蓬广安顺庆夔府等路都元帅。